**ΔΗΛΩΣΕΙΣ ΤΟΥ ΠΡΟΕΔΡΟΥ ΤΗΣ ΒΟΥΛΗΣ ΤΩΝ ΕΛΛΗΝΩΝ ΣΤΗ ΣΥΝΑΝΤΗΣΗ ΜΕ ΤΟΝ ΠΡΟΕΔΡΟ ΤΟΥ ΙΣΡΑΗΛ**

**24-2-22**

«Εξοχότατε κύριε Πρόεδρε της φίλης χώρας του Ισραήλ, με μεγάλη χαρά και τιμή οι συνεργάτες μου κι εγώ, οι συνάδελφοί μου κι εγώ σας καλωσορίζουμε στην ελληνική Βουλή, στο πρώτο σας ταξίδι στο εξωτερικό αφότου αναλάβετε τα υψηλά καθήκοντα του Προέδρου του Ισραήλ.

Είναι προφανές ότι η επίσκεψή σας σκιάζεται από τα καταθλιπτικά γεγονότα της παραβίασης της εδαφικής κυριαρχίας μιας χώρας-μέλους του ΟΗΕ, όπως είναι η Ουκρανία, από τα στρατεύματα της Ρωσίας. Ωστόσο, αυτό δεν μειώνει τη σημασία των διμερών μας επαφών αλλά και τη σημασία της ανάδειξης του ρόλου των κρατών μας, ιδιαίτερα τώρα, ως παραγόντων ασφάλειας, ειρήνης και σταθερότητας στην ευρύτερη περιοχή της Νοτιοανατολικής Μεσογείου.

Κύριε Πρόεδρε, δύο διακεκριμένοι επιστήμονες παγκοσμίου φήμης, με εβραϊκή καταγωγή, την περίοδο του μεσοπολέμου, έπειτα από πρόσκληση της Διαρκούς Επιτροπής Γραμμάτων και Τεχνών της Κοινωνίας των Εθνών, του προκατόχου οργανισμού του ΟΗΕ, αντάλλαξαν επιστολές το καλοκαίρι του 1932 με ένα πολύ ενδιαφέρον θέμα. Ο Αϊνστάιν, στα τέλη Ιουλίου του 1932, έστειλε μια επιστολή στον Φρόιντ στη Βιέννη και τον ρώτησε αν, με βάση τις γνώσεις που έχει ο Φρόιντ για τον ανθρώπινο ψυχισμό, είναι δυνατόν ο άνθρωπος να αποφύγει το κακό πεπρωμένο του πολέμου. Ο Φρόιντ, τον Σεπτέμβριο του 1932, απάντησε σε αυτή την ενδιαφέρουσα αλληλογραφία, υπό τη σκέπη της Κοινωνίας των Εθνών, ότι ο ψυχισμός του ανθρώπου διέπεται από την ψύχωση της καταστροφής και την ψύχωση της διαιώνισης της εξουσίας και ο μόνος τρόπος να βελτιωθεί αυτή η ψύχωση είναι ο πολιτισμός.

Ήρθατε, κύριε Πρόεδρε, σε μια χώρα που θεωρείται και αναγνωρίζεται εύλογα σαν κοιτίδα του δυτικού πολιτισμού και ήρθατε σε μια χώρα εκπρόσωποι της οποίας όταν επισκέπτονται τη χώρα σας δεν νιώθουν ότι βλέπουν έναν ξένο πολιτισμό αλλά βλέπουν, οι Έλληνες που έρχονται στο Ισραήλ, ότι επισκέπτονται έναν πολιτισμό στον οποίον ανήκουν και οι ίδιοι. Η λύση του πολιτισμού στην επίλυση των διεθνών προβλημάτων είναι όμως μακροπρόθεσμη και ένα άλλο παράδειγμα μιας άλλης συμπεριφοράς, της συμπεριφοράς χωρών οι οποίες αντιλαμβάνονται ότι το μέγεθος του δικαίου θα πρέπει να μετατρέπεται σε δύναμη δικαίου, είναι αυτό το οποίο πολλές φορές δυναμώνει την ειρήνη και αποτρέπει τις πολεμικές επιχειρήσεις. Η αποφασιστικότητα λοιπόν χωρών και η αποφασιστικότητα, όπως θα δείτε σύντομα, της αντίδρασης του δυτικού κόσμου στις ενέργειες της Ρωσίας είναι εκείνο το οποίο ελπίζουμε θα αποτρέψει περαιτέρω επιδείνωση των εξελίξεων.

Είμαι βέβαιος λοιπόν ότι η εξέλιξη των σχέσεων των δύο χωρών μας, η σύσφιξη των σχέσεων των δύο χωρών μας στην οποία και τα κοινοβούλιά μας οφείλουν να παίξουν ένα σημαντικό ρόλο, θα δώσουν το παράδειγμα στο σύγχρονο, προβληματισμένο και αγωνιούντα κόσμο πώς αντιλαμβάνονται δύο χώρες με βαθύ πολιτισμό και τη συνηγορία της ειρήνης αλλά και την προστασία της ειρήνης.

Και πάλι σας καλωσορίζω, εσάς και την αξιότιμη ακολουθία σας, και εύχομαι αυτή σας η επίσκεψη στην Ελλάδα να προωθήσει περαιτέρω τις ούτως ή άλλως στενές σχέσεις των δύο χωρών μας».

«Επιτρέψτε μου να σας δώσω το χρυσό μετάλλιο της Βουλής των Ελλήνων που έχει σχέση με την επέτειο των δύο αιώνων από την ελληνική απελευθέρωση από τον οθωμανικό ζυγό. Και επιστρέψτε μου κι ένα άλλο δώρο. Ξέρω ότι δεν γνωρίζετε ελληνικά, ξέρω ότι κάποια μέλη της οικογενείας σας ξέρουν λίγα ελληνικά, αλλά ξέρω επίσης ότι ο πατέρας σας, διακεκριμένος πολιτικός, είχε γράψει το ιστορικό του πολέμου του Γιομ Κιπούρ Αυτό το βιβλίο, κ. Πρόεδρε, το Γενικό Επιτελείο Στρατού της Ελλάδας, το 1977, πριν 45 χρόνια, το μετέφρασε στα ελληνικά και το μοίρασε σε όλους τους ανώτατους αξιωματικούς της Ελλάδος, για να διδαχθούν από τη σθεναρή αντιμετώπιση που έδειξε η χώρα σας σε αυτόν τον πόλεμο. Είναι το βιβλίο που έγραψε ο πατέρας του Προέδρου για τον πόλεμο “της εξιλεώσεως” τον ισραηλινο-αραβικό πόλεμο που τον περιγράφει καταπληκτικά σε 400 σελίδες και το γενικό επιτελείο στρατού το μετέφρασε και το μοίρασε σε όλους τους ανώτατους αξιωματικούς».

«Η αναγνώριση του Ισραήλ έγινε με καθυστέρηση αλλά επιβεβαίωσε τις καλές μας σχέσεις το 1990 από την κυβέρνηση του Κωνσταντίνου Μητσοτάκη, πατέρα του σημερινού Πρωθυπουργού, και ήθελα να προσθέσω εδώ το εξής: στο τέλος αυτού του βιβλίου ο Καΐμ Χερζόγκ, ο πατέρας του σημερινού Προέδρου, λέει ότι έπρεπε να καταλάβουν όλοι το δικαίωμα που είχε το Ισραήλ στο να υπάρχει. Εκεί είναι η λύση όλων των διενέξεων. Εφόσον καταλάβαιναν το δικαίωμα του Ισραήλ να υπάρχει, δεν θα γινόντουσαν ούτε πόλεμοι ούτε εχθρότητες και ουσιαστικά το Ισραήλ διεκδίκησε την αναγνώριση του δικαιώματος της ύπαρξής του. Έτσι και τώρα, κύριε Πρόεδρε, βλέπουμε ότι μία χώρα όπως η Ουκρανία διεκδικεί το δικαίωμά της να υπάρχει από την επιθετικότητα της Ρωσίας».